CELEX: 
Language: sk
Date: 2021-02-09 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení príloha II k nariadeniu Európskeho parlamentu a Rady (EÚ) 2018/848, pokiaľ ide o pravidlá ekologickej poľnohospodárskej výroby týkajúce sa naklíčených semien a čakankových pukov, krmiva pre určité živočíchy akvakultúry a ošetrení živočíchov akvakultúry proti parazitom

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Po prijatí nariadenia (EÚ) 2018/848 je potrebné prijať toto delegované nariadenie, pokiaľ ide o určité ustanovenia týkajúce sa naklíčených semien a čakankových pukov a druhov živočíchov akvakultúry. Konkrétne, pokiaľ ide o naklíčené semená a čakankové puky, niekoľko zainteresovaných strán požadovalo objasnenie, pokiaľ ide o terminológiu a pestovateľské substráty povolené v ekologickej poľnohospodárskej výrobe, a preto je potrebné zmeniť súčasné ustanovenia s cieľom zvýšiť právnu istotu. 
            
            
               Pokiaľ ide o druhy živočíchov akvakultúry, je potrebné zohľadniť súčasnú možnosť používať ekologický cholesterol v prípade kreviet a zmeniť ustanovenia týkajúce sa ošetrenia živočíchov akvakultúry proti parazitom na základe nedávnych záverov expertnej skupiny pre technické poradenstvo v oblasti ekologickej výroby
                  1
               .
            
            
               2.KONZULTÁCIE PRED PRIJATÍM AKTU
            
            
               Akt bol predmetom rozsiahlych diskusií, na ktorých sa zúčastnili členské štáty zastúpené v skupine odborníkov pre ekologickú výrobu, ako aj hlavné organizácie pôsobiace v sektore ekologickej poľnohospodárskej výroby, a to konkrétne federácia IFOAM a jej pridružené sektorové zoskupenia, COPA-COGECA, ESSA a FEAP. Pri vypracúvaní týchto pravidiel GR AGRI úzko spolupracovalo s GR MARE a inými generálnymi riaditeľstvami (predovšetkým s GR SANTE) v oblastiach ich špecifických odborných znalostí. Okrem toho boli informovaní aj partneri v rámci WTO a uskutočnili sa verejné konzultácie. Po všeobecnej verejnej konzultácii sa zvážili všetky pripomienky doručené prostredníctvom mechanizmu spätnej väzby a akt nebol zmenený.
            
            
               3.PRÁVNE PRVKY DELEGOVANÉHO AKTU
            
            
               V odôvodnení 29 nariadenia (EÚ) 2018/848 sa zdôrazňuje, že by sa mali povoliť určité pestovateľské postupy, pri ktorých pestovanie plodín nie je previazané s pôdou, ako je výroba naklíčených semien alebo čakankových pukov. Komisia je podľa článku 12 nariadenia (EÚ) 2018/848 splnomocnená zmeniť súčasné ustanovenia o výnimke týkajúce sa naklíčených semien a čakankových pukov stanovené v časti I bode 1.3 prílohy II k nariadeniu (EÚ) 2018/848. 
            
            
               Okrem toho sa v odôvodnení 50 nariadenia (EÚ) 2018/848 uvádza, že s cieľom zabezpečiť kvalitu, vysledovateľnosť, dodržiavanie súladu s týmto nariadením a prispôsobenie sa technickému vývoju sa na Komisiu deleguje právomoc prijímať určité akty, pokiaľ ide o krmivo pre živočíchy akvakultúry a veterinárnu liečbu týchto živočíchov a o podrobné podmienky týkajúce sa riadenia chovu generačných rýb, šľachtenia a produkcie mladých jedincov. 
            
            
               Týmto delegovaným aktom sa menia určité súčasné ustanovenia týkajúce sa naklíčených semien a čakankových pukov s cieľom zvýšiť právnu istotu. Pokiaľ ide o výživové doplnky a veterinárnu liečbu živočíchov akvakultúry, tieto zmeny sa týkajú doplnenia cholesterolu v prípade kreviet čeľade Penaeidae a sladkovodných kreviet a ošetrenia proti parazitom, pričom sa zavádza druhovo špecifický prístup v súlade so zásadami dobrých životných podmienok zvierat. 
            
            
               DELEGOVANÉ NARIADENIE KOMISIE (EÚ) …/…
            
            
               z 9. 2. 2021,
            
            
               ktorým sa mení príloha II k nariadeniu Európskeho parlamentu a Rady (EÚ) 2018/848, pokiaľ ide o pravidlá ekologickej poľnohospodárskej výroby týkajúce sa naklíčených semien a čakankových pukov, krmiva pre určité živočíchy akvakultúry a ošetrení živočíchov akvakultúry proti parazitom
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007
                  2
               , a najmä na jeho článok 12 ods. 2 písm. a) a článok 15 ods. 2 písm. b) a c),
            
            
               keďže:
            
            
               (1)Delegovaným nariadením Komisie (EÚ) 2020/427
                  3
                sa nedávno zmenila časť I bod 1.3 prílohy II k nariadeniu (EÚ) 2018/848, pokiaľ ide o ekologické naklíčené semená s cieľom zabezpečiť ich výrobu zo semien pochádzajúcich z ekologickej poľnohospodárskej výroby. Vzhľadom na to, že naklíčené semená zahŕňajú klíčky, výhonky a microgreens (mikrozeleninu)
                  4
               , ktoré môžu na klíčenie využiť výlučne zásoby v semenách, na ekologickú výrobu by sa mala používať len voda. Preto je potrebné objasniť, že výnimka z pestovania previazaného s pôdou v prípade naklíčených semien sa obmedzuje na vlhčenie semien a malo by sa výslovne uviesť, že použitie pestovateľského substrátu nie je povolené, s výnimkou použitia inertného prostredia na zachovanie vlhkosti semien, ak sú zložky uvedeného inertného prostredia povolené v súlade s článkom 24 nariadenia (EÚ) 2018/848. 
            
         
         
            
               (2)Pokiaľ ide o čakankové puky, ich špecifický výrobný cyklus môže pozostávať z dvoch fáz, jednej v pôde a jednej nazývanej „fáza rýchlenia“, ktorá môže byť v pôde, ale aj vo vode alebo v substrátoch. Preto je potrebné objasniť, že výnimka z pestovania čakankových pukov previazaného s pôdou zahŕňa ponorenie v čistej vode a že použitie pestovateľského substrátu je povolené len vtedy, ak sú jeho zložky povolené v súlade s článkom 24 nariadenia (EÚ) 2018/848. 
            
            
               (3)Článkom 25l ods. 3 písm. b) nariadenia Komisie (ES) č. 889/2008
                  5
                sa umožnilo používanie organického cholesterolu na doplnenie prírodného krmiva v dospelom štádiu, ako aj v počiatočných fázach života kreviet čeľade Penaeidae a sladkovodných kreviet (Macrobrachium spp.). Preto je potrebné v časti III bode 3.1.3.4 prílohy II k nariadeniu (EÚ) 2018/848 stanoviť doplnenie krmiva pre krevety ekologickým cholesterolom.
            
            
               (4)V roku 2019, keď sa diskutovalo o návrhu delegovaného nariadenia (EÚ) 2020/427, niektoré členské štáty požiadali o revíziu ďalších pravidiel týkajúcich sa ekologickej akvakultúry. Expertná skupina pre technické poradenstvo v oblasti ekologickej výroby (EGTOP) zriadená rozhodnutím Komisie 2017/C 287/03
                  6
                posúdila tieto žiadosti. Vzhľadom na závery EGTOP uverejnené
                  7
                v januári 2020 Komisia identifikovala potrebu aktualizovať existujúce pravidlá chovu živočíchov akvakultúry, najmä pokiaľ ide o veterinárnu liečbu. 
            
            
               (5)Bez ohľadu na požiadavky týkajúce sa prevencie chorôb, ako je odporúčanie na biologickú kontrolu parazitov s uprednostnením využívania čistiacich rýb a používania roztokov sladkej vody, morskej vody a chloridu sodného, v súčasnosti je vo všeobecnosti povolený obmedzený počet ošetrení v prípade výskytu závažných parazitov pre všetky druhy. Na základe uvedených záverov EGTOP je vhodné zmeniť súčasné ustanovenia o ošetreniach proti parazitom stanovené v časti III bode 3.1.4.2 prílohy II k nariadeniu (EÚ) 2018/848 zavedením druhovo špecifickejšieho prístupu s cieľom lepšie zohľadniť potreby živočíchov akvakultúry bez ohrozenia ekologickej povahy chovu. 
            
            
               (6)Vzhľadom na to, že iné druhy ako losos majú odlišnú dĺžku produkčného cyklu, a na možný výskyt parazitov v štádiu mladých jedincov, ako aj vzhľadom na to, že z dôvodu obmedzenej frekvencie ošetrení majú prevádzkovatelia tendenciu čo najviac odkladať v prvom roku životného cyklu akékoľvek ošetrenia, bola hlásená vysoká miera úmrtnosti plôdikov a mladých jedincov. Preto je v prípade iných druhov ako lososa vhodné zosúladiť frekvenciu a maximálny počet ošetrení proti parazitom s obmedzenou frekvenciou stanovenou pre iné chemicky syntetizované alopatické veterinárne lieky, aby bolo možné zasiahnuť, keď je to skutočne potrebné, a zabrániť tak vysokej miere úmrtnosti v prvých štádiách životného cyklu.
            
            
               (7)Pokiaľ ide o lososa, vzhľadom na dĺžku produkčného cyklu a nutnosť zamedziť napadnutiu jedincov prichytavkami počas sladkovodnej fázy, mali by sa zachovať súčasné obmedzenia frekvencie a maximálny počet liečebných kúr. 
            
            
               (8)Okrem toho je dôležité objasniť súčasné ustanovenia stanovením jasného celkového limitu maximálneho počtu ošetrení proti parazitom, ktoré možno vykonať, bez ohľadu na príslušný druh.
            
            
               (9)Príloha II k nariadeniu (EÚ) 2018/848 by sa preto mala zodpovedajúcim spôsobom zmeniť.
            
            
               (10)V záujme jasnosti a právnej istoty by sa toto nariadenie malo uplatňovať odo dňa začatia uplatňovania nariadenia (EÚ) 2018/848,
            
            
               PRIJALA TOTO NARIADENIE:
            
            
               Článok 1
            
            
               Príloha II k nariadeniu (EÚ) 2018/848 sa mení v súlade s prílohou k tomuto nariadeniu.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od 1. januára 2022.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 9. 2. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        
                  EGTOP Final report on Aquaculture IV [Záverečná správa skupiny EGTOP o akvakultúre IV] – 13. december 2019
                  .
               
               
                  
                     (2)
                  
                        Nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007, Ú. v. EÚ L 150, 14.6.2018, s. 1 – 92.
               
               
                  
                     (3)
                  
                        Delegované nariadenie Komisie (EÚ) 2020/427 z 13. januára 2020, ktorým sa mení príloha II k nariadeniu Európskeho parlamentu a Rady (EÚ) 2018/848, pokiaľ ide o určité podrobné pravidlá výroby platné pre produkty ekologickej poľnohospodárskej výroby (Ú. v. EÚ L 87, 23.3.2020, s. 1).
               
               
                  
                     (4)
                  
                        Opis ich produkčných cyklov v 
                  EFSA Scientific Opinion on the risk posed by Shiga toxin-producing Escherichia coli (STEC) and other pathogenic bacteria in seeds and sprouted seeds [Vedecké stanovisko EFSA týkajúce sa rizika, ktoré predstavuje verotoxín produkujúca E. coli (STEC) a iné patogénne baktérie v semenách a naklíčených semenách] – Vestník EFSA (EFSA Journal) 2011
                   9(11):2424.
                   [101 s.] doi:10.2903/j.efsa.2011.2424.
                   
               
               
                  
                     (5)
                  
                        Nariadenie Komisie (ES) č. 889/2008 z 5. septembra 2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu (Ú. v. EÚ L 250, 18.9.2008, s. 1).
               
               
                  
                     (6)
                  
                        Rozhodnutie Komisie z 30. augusta 2017, ktorým sa vymenúvajú členovia skupiny pre technické poradenstvo v oblasti ekologickej výroby a zostavuje zoznam úspešných kandidátov (Ú. v. EÚ C 287, 30.8.2017, s. 3).
               
               
                  
                     (7)
                  
                        
                  EGTOP Final report on Aquaculture IV [Záverečná správa skupiny EGTOP o akvakultúre IV] – 13. december 2019
                  . 
               
            
      
    ---documentbreak--- 
      
         
         
            
               PRÍLOHA 
            
            
            
               Príloha II k nariadeniu (EÚ) 2018/848 sa mení takto:
            
            
               1.V časti I sa bod 1.3 nahrádza takto:
            
            
               „1.3. Odchylne od bodu 1.1 sa povoľuje: 
            
            
               a)výroba naklíčených semien, ktoré zahŕňajú klíčky, výhonky a microgreens (mikrozeleninu) živené výlučne výživovými rezervami, ktoré sa nachádzajú v semenách, a to ich vlhčením v čistej vode za predpokladu, že semená pochádzajú z ekologickej poľnohospodárskej výroby. Používanie pestovateľského substrátu sa zakazuje s výnimkou použitia inertného prostredia určeného výhradne na udržiavanie vlhkosti semien, ak sú zložky tohto inertného prostredia povolené v súlade s článkom 24;
            
            
               b)získavanie čakankových pukov, a to aj ich ponorením do čistej vody za predpokladu, že rastlinný množiteľský materiál pochádza z ekologickej poľnohospodárskej výroby. Použitie pestovateľského substrátu sa povoľuje len vtedy, ak sú jeho zložky povolené v súlade s článkom 24.“.
            
            
               2.Časť III sa mení takto:
            
            
               a)V bode 3.1.3.4 sa dopĺňa tento odsek:
            
            
               „V dospelom štádiu a v skorších fázach života v odchovniach a liahňach sa na doplnenie stravy kreviet čeľade Penaeidae a sladkovodných kreviet (Macrobrachium spp.) môže použiť ekologický cholesterol s cieľom zabezpečiť ich kvantitatívne výživové potreby.“;
            
            
               b)V bode 3.1.4.2. sa písmeno e) nahrádza takto:
            
            
               „e) uplatnenie ošetrení proti parazitom, okrem povinných kontrolných programov vykonávaných členskými štátmi, sa obmedzuje takto: 
            
            
               i) v prípade lososa maximálne na dve liečebné kúry za rok alebo na jednu liečebnú kúru za rok, keď je produkčný cyklus kratší ako 18 mesiacov; 
            
            
               ii)v prípade iných druhov ako lososa na dve liečebné kúry za rok alebo na jednu liečebnú kúru za rok, keď je produkčný cyklus kratší ako 12 mesiacov;
            
            
               iii) v prípade všetkých druhov na celkovo najviac štyri liečebné kúry bez ohľadu na dĺžku produkčného cyklu daného druhu;“.